Afrekssjóður ÍSÍ úthlutaði 452,9 milljónum til sérsambanda á þessu ári og hækkaði upphæðin um liðlega 114 milljónir á milli ára . Umhverfi Afrekssjóðs tók stakkaskiptum árið 2016 þegar ákveðið var að setja mun meira fjármagn frá ríkinu í sjóðinn . Framlag ríkisins er 400 milljónir og hefur hækkað á hverju ári síðan 2016 eins og lagt var upp með . Einnig kemur fjármagn frá Íslenskri getspá til Afrekssjóðs . 27 sérsambönd ÍSÍ hlutu styrk vegna verkefna á árinu og er heildarkostnaður verkefna þeirra tæpar 1.350 milljónir króna samkvæmt ársskýrslu sjóðsins . Afrekssjóður ÍSÍ styrkir að meðaltali um þriðjung kostnaðar við afreksstarfið en sérsamböndin öfluðu tekna fyrir um tvo þriðju upphæðarinnar . Handknattleikssamband Íslands fékk mest fjármagn úr Afrekssjóði ÍSÍ á árinu sem senn er á enda . HSÍ fékk tæpar 68 milljónir á árinu og fékk umtalsvert meira en þau sérsambönd sem næst koma . Fimleikasambandið fékk næstmest eða 46,5 milljónir . Körfuknattleikssambandið fékk tæpar 44 milljónir og Frjálsíþróttasambandið rúma 41 milljón . Sjá fréttaskýringuna í heild sinni í Morgunblaðinu í dag .